In nomine sanctæ et individuæ Trinitatis, ego Hugo, Dei gratia Autissiodorensis episcopus, præsentibus et posteris præsentis scripti testimonio memoriter tenendum innotesco Herbertum Crassum, cum Jerosolymam esset profecturus, decimam de Sancto-Gervasio, quam injuste tenuerat et tenebat, in manu mea dimisisse. Quam ego, quem cum Dei adjutorio ecclesiarum providere querelis pastorali cura officiosa admonet sedulitas, Geraudo Molismensi abbati contradedi, et ecclesiam Molismensem subscriptorum testium a stipulatione ipso laudante in perpetuum investiri concessi. Etiam idem Herbertus, quatenus quidquid infantes Guidonis Bailledardi, vel quicumque alii in ea decima ab ipso feodaliter tenebant, quocumque modo, ecclesia Molismensis aliquando acquirere potuerit, libere acquirat et teneat. Testes sunt Gaufridus, Nivernensis episcopus; Raynaudus, archidiaconus; magister Anselmus; Bernardus, archipresbiter; Landricus, sacerdos et canonicus; Belinus, presbiter; Gautherius Calvus; Gautherius Botzacre, Pontiniacenses monachi; ex parte abbatis: Herbertus Farsitus; Guillelmus; Hugo Puttaillus, monachi Molismenses; Gaufridus, furnarius; Simon, ejus filius. Acta sunt hæc, anno ab Incarnatione Domini millesimo centesimo quadragesimo sexto, quarto nonas augusti, luna vigesima prima, indictione nona. Hoc totum postmodum Gertrudis, præfati Herberti uxor, cum filio suo Gaucherio, in die Sancti-Laurentii, apud Briennium, in præsentia domini Senonensis archiepiscopi Hugonis, et fratris sui Guillelmi archidiaconi; Hugone eleemosynario; Hermerio; Milone, monachis Molismensibus; Guidone, comite Barensi; Bartholomæo de Laniaco; Herberto Euvroart et aliis plurimis astantibus; me præsente, laudavit. Item hoc actum est, anno quo supra, quarto idus augusti, indictione nona; regnante Ludovico rege Francorum.